b'\n_START_ARTICLE_\nBulimija\n_START_PARAGRAPH_\nBulimija (lot. bulimia nervosa), arba hiperoreksija (lot. hyperorexia)\xc2\xa0\xe2\x80\x93 psichologinis sutrikimas, d\xc4\x97l kurio kuriam laikui liguistai susilpn\xc4\x97ja arba i\xc5\xa1nyksta sotumo jausmas ir nekontroliuojamai padid\xc4\x97ja apetitas. Ligoniams b\xc5\xabdinga nuolatin\xc4\x97 vir\xc5\xa1svorio baim\xc4\x97, pasikartojantys persivalgymai, po kuri\xc5\xb3 ima persekioti kalt\xc4\x97s jausmas, bandoma \xe2\x80\x9eatitaisyti\xe2\x80\x9c pad\xc4\x97t\xc4\xaf, maist\xc4\x85 i\xc5\xa1vemiant, geriant laisvinan\xc4\x8dius vaistus ir arbatas, sportuojant, naudojant liesinan\xc4\x8dias tabletes ir pan. Moterys bulimija serga nuo 3 iki 10 kart\xc5\xb3 da\xc5\xbeniau, nei vyrai.\n_START_SECTION_\nKlasifikacija\n_START_PARAGRAPH_\nLigos kodas pagal TKL (Tarptautin\xc4\x97 lig\xc5\xb3 klasifikacija)\xc2\xa0\xe2\x80\x93 TKL-10 F50.2 (nervin\xc4\x97 bulimija) ir F50.3 (netipin\xc4\x97 nervin\xc4\x97 bulimija). Priskiriama valgymo sutrikimams (F50).\n_START_SECTION_\nLigos eiga\n_START_PARAGRAPH_\nBulimija paprastai prasideda grie\xc5\xbetos dietos laikymosi periodu, kurio metu individas tiesiog marina savo badu, kol galiausiai kyla nenumaldomas potraukis maistui. Potraukis ma\xc5\xbe\xc4\x97ja valgant, ta\xc4\x8diau kartu su valgymu kyla kalt\xc4\x97s ir ,,susikirtimo\xe2\x80\x99\xe2\x80\x99 laikantis dietos jausmai. \xc5\xa0ie jausmai rimsta toliau badaujant arba i\xc5\xa1v\xc4\x97mus, siekiant atsikratyti suvartoto maisto. Kalt\xc4\x97s ir kontrol\xc4\x97s praradimo jausmai gr\xc4\xaf\xc5\xbeta sekan\xc4\x8dio valgymo epizodo metu. ,,Kontrol\xc4\x97s praradimas\xe2\x80\x99\xe2\x80\x99 yra pagrindin\xc4\x97 charakteristika, apib\xc5\xabdinanti persivalgym\xc4\x85._NEWLINE_Bulimikai paprastai b\xc5\xabna normalaus svorio ir da\xc5\xbenai valgo normaliai kartu su kitais \xc5\xbemon\xc4\x97mis. I\xc5\xa1ori\xc5\xa1kai jie atrodo linksmi, s\xc4\x97kmingi ir pasitikintys savimi, taigi, kiti gali nepasteb\xc4\x97ti sutrikimo daugel\xc4\xaf met\xc5\xb3. Ta\xc4\x8diau viduje buliminio ciklo kartojimasis sustiprina sav\xc4\x99s kaip nevyk\xc4\x97lio, nepatrauklaus ir nereikalingo suvokim\xc4\x85. Bulimikams persivalgymas gali b\xc5\xabti b\xc5\xabdas \xc4\xafveikti stres\xc4\x85, vieni\xc5\xa1um\xc4\x85, nerim\xc4\x85 ar depresij\xc4\x85.\n_START_SECTION_\nGydymas\n_START_PARAGRAPH_\nSergantieji \xc4\xaf gydytojus nesikreipia, nes neigia problemos egzistavim\xc4\x85. Liga u\xc5\xbedelsiama ir \xc4\xaf medikus kreipiamasi tik po keleri\xc5\xb3 met\xc5\xb3. Ligos prad\xc5\xbeioje taikoma elgesio terapija, \xc5\xa1eimos terapija, individualios psichoterapijos metodai. Esant sunkesn\xc4\x97s stadijos, taikomas kompleksinis gydymas, kuris priklauso nuo ligonio b\xc5\xabkl\xc4\x97s (psichoterapinis, medikamentinis, ambulatorinis arba stacionarinis). Svarbiausias yra stacionarinis, nes pacientas nuolat stebimas, kontroliuojama mityba, svorio prieaugis, skiriamos specialios dietos.'